Myen asuya dap hte Wunpawng Mungdan Shanglawt Hpung, KIA, lapran bat lahkawng laman lahkawng lang gasat gala ai lam gaw Lahta Sammung, Kutkai ginwang kata June 17, bat Masum Ya jahpawt daw byin wa sai re.
Kutkai a sinna-dingdung maga KIA Dapba (4) npu Dung (8) Kaleng ninghtawn rung daju ai Nawng Maw Bum de Myen hpyen hpung ni htu lung wa ai majaw akajawng gap hkat wa ai re nga, KIA Dapba (4) hpyendu langai ya na zawn tsun ai.
“Myen ni htu lung wa ai gaw masum mali ya daram rai sai, jut masum kaw na htu lung wa ai re. Tat-ma (88) hte kaga dap ni lawm ai hpyen hpung n-gun yawng 400 daram re” nga nna bat Masum Ya shana de tsun ai re.
KIA Dapba (4) ginwang salang ni Kaleng Ninghtawn Rung kaw du nga ten, htu lung wa ai Myen hpyen hpung hte ninghtawn rung shimlam la ya ai KIA Dapnawng (29) hte hkrum katut gasat poi byin ai re lam, lahta na KIA hpyendu wa tsun ai re.
Lai wa sai bat mi jan Muse ginwang kata KIA Dapba (6) npu Dung (9) headquarter Htan Hpa Bum hpe June praw 6, 7 hta Myen hpyendap Tat-ma (88) hte (99) pawnghpawm hpyen hpung kaw nna sa htim gasat zing ai lam galaw lai wa sai re.
Mungkan COVID-19 ana zinli byin nga ai ladaw, jahten sharun hpung ngu masat ai Rahkai AA hte byin ai majan hta lai nna, ngam ai shara ma hkra mungdan ting madang May 10 kaw nna August 31 du hkra majan jahkring tawn ai lam, Myen hpyendap ndau da tim, Lahta Sammung e KIA hpe ‘ginra jasan jaseng masing gabaw’ hte htu gasat ai lam ni galaw nga ai re.
kac_Latn kac_Latn kac_Latn kac_Latn kac_Latn kac_Latn